
ELŐTERJESZTÉS
(a Képviselő-testület 2014. október 9-i rendkívüli ülésére)


TÁRGY: 	TELKI SZOLGALOM ALAPÍTÁSA A KISKŐRÖSI 4360/8. HRSZ-Ú INGATLAN TERHÉRE


Kiskőrös Város Önkormányzatának (a továbbiakban: Önkormányzat) kizárólagos tulajdonát képezi üzleti vagyonként a Kiskőrös belterületi 4360/8 hrsz-ú 9576 m2 nagyságú, kivett telephely és adó-állomás megjelölésű ingatlan, mely jelenleg a Kőröskom kft. használatában áll és a cég székhelyeként funkcionál.

A Protokon kft. azzal a kéréssel fordult az Önkormányzathoz, hogy az általa megvásárolt Kiskőrös belterületi 4361/4 hrsz-ú ingatlanhoz átjárási szolgalmi jogot biztosítson, mivel az ingatlant parkolóként kívánja használni, amely a szolgalmi jog hiányában nem közelíthető meg megfelelően közútról. Kérelméhez csatlakozott a Promt-Autójavító Bt. is, mivel a tulajdonában lévő Kiskőrös belterületi 4360/2 hrsz-ú ingatlan megközelítése már jelenleg is ténylegesen az Önkormányzat említett ingatlanán keresztül történik, és ezt a helyzetet jogilag is rendezni kívánja.

A Kiskőrös belterületi 4360/8 hrsz-ú ingatlan az Önkormányzat üzleti vagyona, amely megterhelhető oly módon, hogy a megterhelés ne veszélyeztesse azon közfeladatok ellátását, amelyeket az Önkormányzat a Kőröskom kft. útján lát el.

[bookmark: pr4106]A Polgári Törvénykönyvről szóló 2013. évi V. törvény (a továbbiakban: Ptk.) 5:160.§-a szerint telki szolgalom alapján az ingatlan mindenkori birtokosa átjárás, vízellátás, vízelvezetés, pince létesítése, vezetékoszlopok elhelyezése, épület megtámasztása céljára vagy az ingatlan mindenkori birtokosa számára előnyös más hasonló célra más ingatlanát meghatározott terjedelemben használhatja, vagy követelheti, hogy a másik ingatlan birtokosa a jogosultságából egyébként folyó valamely magatartástól tartózkodjék. Ha valamely föld nincs összekötve megfelelő közúttal, a szomszédok kötelesek tűrni, hogy az ingatlan mindenkori birtokosa földjeiken átjárjon (szükségbeli út). A szolgalom lényegében egy adott ingatlan meghatározott tartalmú, korlátozott mértékű használatát jelenti.
[bookmark: pr4107]
[bookmark: pr4109][bookmark: pr4112]A telki szolgalom szerződéssel való létesítésére az ingatlan haszonélvezetének alapítására vonatkozó szabályokat kell megfelelően alkalmazni.

[bookmark: pr4114]A szolgalom gyakorlása nem vezethet mások, különösen a szolgalommal terhelt dolog használója jogainak szükségtelen sérelméhez. Ha a telki szolgalom gyakorlása valamely berendezés vagy felszerelés használatával jár, a fenntartás költségei a szolgalom jogosultját és kötelezettjét - eltérő megállapodás hiányában - olyan arányban terhelik, amilyen arányban a berendezést vagy felszerelést használják.

[bookmark: pr174]Az ingatlant terhelő telki szolgalmi jogot egész ingatlanra, illetőleg annak természetben vagy területi mértékben meghatározott részére lehet bejegyezni. A bejegyzésben meg kell jelölni a szolgalmi jog tárgyát (átjárási, vízmerítési, vízvezetési, pinceszolgalom stb.).
[bookmark: pr175]
Az átjárásra szolgáló út kimérése és pontos megjelölése a határozat-tervezet mellékletét képező szerződés részeként funkcionáló záradékolt változási vázrajzon jól látható, a lehetőségek közül azt választottuk, amely a felek számára a legcélszerűbb és a szolgáló telek legkisebb érdeksérelmével jár.

[bookmark: pr4117][bookmark: pr4118]A szolgalmat keletkeztető megállapodás lehet ingyenes vagy visszterhes, de az ellenérték az alapításért, nem pedig a gyakorlásért köthető ki. Jelen szolgalom alapítása esetében az ellenérték a szolgalommal érintett területen egy szilárd burkolatú út létesítése. Az út emeli az Önkormányzat tulajdonában lévő ingatlan értékét, kompenzálva a használható terület csökkenését. Kiemelendő, hogy a szolgalmi jog –természetéből fakadóan – határozatlan időre szól, és megszüntetése egyoldalúan meglehetősen nehéz. A bíróság a telki szolgalmat megszüntetheti, korlátozhatja vagy gyakorlását felfüggesztheti, ha az az ingatlan mindenkori birtokosa ingatlanának rendeltetésszerű használatához már nem szükséges. A szolgalom megszűnik, ha a jogosult - bár ez módjában állt - tizenöt éven át nem gyakorolta vagy eltűrte, hogy gyakorlásában akadályozzák. A telki szolgalom jogügylettel való megszüntetéséhez az uralkodó telek tulajdonosának a szolgáló telek tulajdonosához intézett írásbeli lemondó nyilatkozata és a szolgalmi jog ingatlan-nyilvántartásból való törlése szükséges.
[bookmark: pr4115]
Fentiekre tekintettel javasolom, hogy a Képviselő-testület a határozat-tervezetben foglaltak szerint döntsön.


Kiskőrös, 2014. október 7.



	Domonyi László sk.
	polgármester


HATÁROZAT-TERVEZET


[bookmark: _GoBack]A Képviselő-testület
1. egyetért azzal, hogy Kiskőrös Város Önkormányzata a kizárólagos tulajdonát képező Kiskőrös belterületi 4360/8 hrsz-ú 9576 m2 nagyságú ingatlan terhére, a Kiskőrös belterületi 4360/2 és 4361/4 hrsz-ú ingatlanok mindenkori birtokosa javára telki szolgalmi jogot alapítson, a határozat-tervezet mellékletét képező szerződésben foglalt feltételekkel.
2. felhatalmazza a polgármestert a határozat-tervezet mellékletében foglalt szerződés megkötésére.

Felelős: 	polgármester

